
			Confia en la vida.

			Et va més a favor del que et penses

			;) 

		

	
		
			[image: L'espera eterna]

			La Goa i el Klaus tenien moooltes ganes de veure’s i es van frustrar moltíssim quan les seves mares, la Júlia i la Zu (després de mirar les seves respectives agendes), van veure que per fer alguna cosa junts havien d’esperar fins a les vacances de Setmana Santa.

			[image: Imatge decorativa]—Que què? —va dir la Goa quan la Júlia li ho va comentar.

			—És que no coincidim. Quan ells podrien, tu estàs amb el papa, i quan a nosaltres ens aniria bé, ells tenen coses que no poden anul·lar.

			—Però si falta una eternitat per a Setmana Santa!!! Ja us val!!!

			—Goa, entenc que tu voldries quedar de seguida, però no pot ser, ho sento. Ja mirarem de compensar-vos i fer alguna cosa ben xula quan arribin aquells dies.

			—Jo no vull fer coses «xules», mama, jo vull veure el Klaus JA!

			[image: Imatge decorativa]—Ui, quina urgència… Que ha passat alguna cosa? 

			—Ehmm…, és igual… Tampoc canviareu els vostres plans…

			—Goa, ha passat alguna cosa que hàgim de saber?

			—Ha passat que ens volem veure i ja està!

			La mare de la Goa es va adonar, en aquell moment, que la seva filla estava més enamorada del Klaus del que ella es pensava, i li va generar entre tendresa i il·lusió, però també por de pensar que potser aviat vindria el primer desengany amorós.

			

			—Doncs em sap greu…

			Aquell dia la Goa va pujar les escales cap a la seva habitació fent més soroll de l’habitual, marcant cada pas amb la força d’un elefant. Volia que la seva mare notés clarament que estava molt enfadada. El Klaus també es va enfadar quan la Zu li va dir les setmanes que li tocaria esperar per veure la Goa, però, tal com estaven les coses a casa seva, no va ser tan explícit amb el seu desacord i es va limitar a dir:

			[image: Imatge decorativa]—Falta un pilot per a les vacances! Quina merda!

			«Era possible que el segon trimestre fos el més llarg i pesat de tots?», es preguntava la Goa, que, entre no veure el Klaus, el fred que feia i que no parava de tenir exàmens i treballs per entregar, se li estava fent etern. Ella no era l’única que ja en tenia prou de tot plegat: l’Anna s’enfilava per les parets. Mentre recollien les coses després del primer entrenament de vòlei d’aquella setmana, l’Anna li va dir:

			—Quant durarà aquest hivern? Llevar-me tan d’hora quan encara és fosc i venir amb aquest fred a l’insti m’està semblant una pel·lícula de terror! Jo vull que faci calor i, en plan…, poder-me posar ja els tops. I menjar gelat i anar a la platja! Però, sobretot, el que més vull és que arribin les vacances, bro!

			[image: Il·lustració en blanc i negre de l'Anna i la Goa al gimnàs parlant mentre sostenen unes pilotes de vòlei.]

			—Jo sí que vull que arribin —va dir la Goa. 

			—Però tu, per un altre motiu… La calor t’és igual; tu només vols el Klaus! —va saltar l’Anna, juganera.

			—Tant se’m nota?

			[image: Imatge decorativa]

			—Jo et conec com si t’hagués parit, i la teva cara, ara mateix, diu «Klaus, Klaus, Klaus…», tipo…, segur que estàs fent creus al calendari per comptar quants dies falten per veure’l!

			—Com ho saps? 

			—Ja t’ho he dit, perquè és com si t’hagués parit!!! No hi ha secrets per la teva superamiga, nena!

			[image: Imatge decorativa]—Jo també et conec. Eh, Anna? Que no ets l’única, i he notat que últimament no quedeu gaire amb la Laura a les tardes. Què passa? 

			Feia dies que la Goa volia fer-li aquella pregunta, i ara havia arribat el moment.

			—Ah, no, res… Que ens costa coincidir amb totes les activitats que fem…

			—Però… esteu bé? 

			—Sííí…, és clar que estem bé —va respondre l’Anna taxativa, però en el fons va pensar que, si la Goa s’havia adonat que ara ja no era com quan van començar, potser sí que els passava alguna cosa amb la Laura… Llavors, va notar un neguit a la panxa. 

			Després es van carregar les motxilles a l’esquena i, ben suades, van tornar cadascuna a casa seva. 

		

	
		
			

			[image: L'únic que se m'acut]

			La Júlia, després de veure la insistència i urgència de la Goa per veure el Klaus, va trucar a la Zu. Potser sí que passava alguna cosa i necessitaven veure’s de debò, i elles, les mares, no n’eren conscients. 

			—M’ha muntat un pollastre la Goa quan li he dit que fins a les vacances de Setmana Santa no ens veuríem. Tela marinera!

			—El Klaus també s’ha enfadat amb mi… Però, com que s’enfada cada dos per tres, no és novetat… 

			—Potser podríem mirar que es vegin ni que sigui un dissabte, sense fer tot el cap de setmana, mentre no arriben les vacances… Com ho veus? 

			—Tampoc falta tant, no? Vull dir, que s’han d’esperar un mes i prou, no és tant…

			[image: Imatge decorativa]—Són cinc setmanes en realitat, i a aquesta edat, si tens urgència, cinc setmanes són una eternitat. L’adolescència i la paciència no van de la mà!

			—Ja, és cert… Però que ha passat res? —La Zu va pensar que potser se li estava escapant alguna cosa.

			—No m’ha dit el què, però crec que sí. Realment he sentit que NECESSITAVEN veure’s… 

			La Júlia es va asseure al sofà per estar més còmoda mentre parlava amb la seva amiga.

			—Doncs, va, llavors mirem-ho… Jo, per exemple, aquest dissabte podria portar-te’l. El Marcus té partit de futbol no gaire lluny d’on sou. Te’l deixo al matí i el torno a venir a buscar després de dinar? 

			—Aquest dissabte la Goa està amb mi, seria genial. Si vols us quedeu a la tarda, sopem d’hora i marxeu després. 

			[image: Imatge decorativa]—Sí, perquè diumenge tenim celebració familiar a casa dels meus pares, que l’avi en fa setanta-tres i hi serem tota la família. 

			—Doncs fem això. Estaran molt contents!

			—Ah, merda, no… Em vaig comprometre a dur jo al cotxe a un altre nen i al seu pare. Un altre separat, amb qui a vegades compartim cotxe per anar als partits de futbol perquè així és molt més divertit. 

			—Ui, i et mola, o què??? —La Júlia pensava que potser havia arribat l’hora d’una mica de moviment a la vida de la Zu. 

			—No, que va! És més del teu estil… Ja saps que a mi m’agraden seriosos i misteriosos, i el Pau Urriaga és més aviat divertit i transparent! 

			—Perdona, què has dit? Pau Urriaga?! —La Júlia no s’ho podia creure.

			—Sí, per? Que el coneixes?

			—Ostres, no ho sé… De petita en coneixia un que anava a la meva classe i érem molt amics… Què en saps? Tenia una cicatriu a la cella d’una vegada que gairebé es trenca la crisma en caure per les escales de l’escola… 

			—Ara que ho dius, potser sí que li he vist una cicatriu a la cella, però no ho sé, potser no, ara no n’estic del tot segura… 

			—Que fort! Com sigui ell… M’agradava, bé, tant com et pot agradar algú a primària… Però recordo que ens enviàvem paperets amb cors! Ha ha, ha… Que fort!!! Recordo que tenia una germana només un any més petita i que ell sempre la cuidava molt… 

			

			[image: Il·lustració en blanc i negre de fulls solts de llibreta on es veu dibuixat un cor travessat per una fletxa.]

			—I vau anar sempre a la mateixa classe? Fins quan? 

			—Va anar amb mi al col·le fins a sisè, però després van marxar de la ciutat i li vaig perdre la pista. Pregunta-li si em coneix i, si és ell, ostres, veniu tots, que serà superdivertit! M’encantaria tornar-lo a veure!

			[image: Imatge decorativa]—Quina coincidència si és ell, oi? Ara li enviaré un missatge. Doncs va, en principi ens veiem el dissabte! A veure si quan li digui al Klaus està d’una mica més bon rotllo, perquè, nena…, no hi ha qui l’aguanti!

			La Júlia va penjar el telèfon encara al·lucinada… Com podia ser que el món fos tan petit i que el nen que havia anat amb ella a classe ara compartís cotxe amb la Zu per anar als partits de futbol del seu fill? De debò? Era possible allò? Potser hi havia altres Paus Urriagas i s’estava fent il·lusions. De cop, li van venir un munt de records a la memòria… El Pau que ella recordava era un nen amb qui havien estat molt amics: era divertit, amb un

		

	
      
         

		  Arriba el cinquè volum de Em dic Goa, la sèrie que ha atrapat més de 90.000 lectors i lectores!

		  «Com és possible que passin tantes coses en tan poc temps? No suporto haver d'esperar per veure el Klaus; l'Anna i la Laura estan molt estranyes; la Nàdia ho està passant malament en el seu nou insti i, a sobre, ara els meus pares dubten si regalar-me el mòbil quan faci tretze anys! Quina intensitat, bro».

		  

		  A la Goa, els dies se li fan eterns tot esperant per retrobar-se amb el Klaus. I sembla ser que fins la Setmana Santa no es podran veure! Però la Goa no és l'única que està sentint tantes coses... Mentre algunes relacions oblidades renaixen, altres es troben amb obstacles inesperats. I, enmig de tot això, una emergència farà que la Goa i els seus amics es mobilitzin per tal de trobar la solució

		  

		  Un nou volum de la sèrie juvenil de Míriam Tirado, autora d'èxits com El fil invisible, Sensibles i Infinit. Anar i tornar, en la qual explora l'adolescència amb l'humor i la sensibilitat que la caracteritzen.

      
   
      
         

         
            Míriam Tirado és consultora de criança conscient, escriptora i periodista especialitzada en maternitat, paternitat i criança. Actualment ofereix conferències i consultories per ajudar les mares i els pares a connectar amb els seus fills i filles. Des del seu blog sobre educació i criança conscient, el seu canal de YouTube, el seu podcast i les seves xarxes socials ofereix consells a milers de seguidors per ajudar-los a educar els seus infants.

			 

			 Entre els més de trenta llibres que ha publicat, cal destacar Enrabiats, Límits, Sentir i Remogudes; els contes infantils El fil invisible, Sensibles, Tinc un volcà o Jo, primer!, i l'aclamada col·lecció per a adolescents "Em dic Goa".

